

**Eeltingimused ja esitatavad dokumendid tase 7 kutse taastõendamisel**

Kutse taastõendamisel toimub hindamine dokumentide alusel. Kutsekomisjon langetab otsuse iga taotleja puhul eraldi ja võib vajadusel kutsuda taotleja vestlusele.

Dokumente võetakse vastu ainult elektroonselt. Kõik esitatavad dokumendid tuleb panna ühte digiümbrikku ja allkirjastada digitaalselt. Digiümbrik saata HRT kutsekomisjonile e-posti aadressil holistika@tamkutsekoda.ee

Kui dokumendid nõuetele ei vasta, teavitatakse taotlejat esinenud puudustest hiljemalt 5 tööpäeva jooksul pärast dokumentide laekumist. Taotlejal on alates teavitamise hetkest 3 tööpäeva aega puuduste kõrvaldamiseks.

 **Holistilise regressiooni terapeut, tase 7 kutse taastõendamise eeltingimused on:**

* kehtiv varasem tase 7 kutsetunnistus;
* töökogemus oma erialal ja nõutud mahus vähemalt 10 aastat;
* tase 7 kutse kompetentsusnõuetega seotud täienduskoolituse läbimine;
* osalemine hindajana vähemalt kahel tase 6 või tase 7 kutseeksamil;
* kovisioonis osalemine ja/või supervisiooni juhendamine nõutud mahus.

**Tase 7 kutse taastõendamisel esitatavad dokumendid:**

* avaldus vorm 3;
* koopia isikut tõendavast dokumendist (ID-kaart või pass),
* vormi järgi koostatud CV;
* varasema sama taseme kutsetunnistuse koopia;
* Erapraksise vorm, mis tõendab töökogemust mahuga kokku 800 tundi (40 holistilist nelikut + üksikseansid);
* dokument, mis tõendab osalemist hindajana vähemalt kahel kutseeksamil;
* \*erialase täiendkoolituse (mahuga 80 tundi) läbimist tõendavad dokumendid;
* \*\*kovisioonis osalemist ja/või supervisiooni juhendamist (maht 120 t) tõendav dokument;
* eriala edendamise tegevust (avalikud esinemised, teavitustöö, artiklite ja raamatute kirjutamine, teiste institutsioonidega suhtlemine, teaduslik uurimistöö)
**või** täiskasvanute täienduskoolituse (koolitused, loengud, töötoad, supervisioon) läbiviimist tõendavad dokumendid;
* kehtiv esmaabi koolituse tunnistus;
* maksekorraldus (või muu kinnitus) kutse andmisega seotud kulude tasumise kohta.

**\*Erialane täienduskoolitus**

Sobivad koolitused järgmistes valdkondades:

* holistilise regressiooniteraapia täienduskoolitused,
* hindamine kutseeksamil (ühe töö hindamine vastab 24 ak tunnile erialasele täienduskoolitusele). Hindajana osalemist tõendab kutsekomisjoni esimehe poolt väljastatud tõend, millel on kirjas hindaja nimi ja kutseeksami toimumise aeg.
* hindajate inspiratsioonipäeval osalemine (üks päev vastab 8 ak tunnile erialasele täienduskoolitusele),
* psühhoteraapia ja kehapsühhoteraapia valdkonna koolitused,
* psühhosomaatika valdkonna koolitused,
* pere- ja paariteraapia koolitused,
* *mindfulness*’i ja meditatsiooni juhendamise ning joogaõpetuste ja joogafilosoofiaga seotud koolitused;
* osavõtt holistilise maailma- ja inimesekäsitlustega seotud konverentsidest ja töötubadest,
* holistilisel maailma- ja inimesekäsitlusel põhinevad koolitused. *Näiteks täiend- ja alternatiivmeditsiini valdkonda kuuluvad koolitused.*

 **\*\*Kovisioon**Tase 7 kutse taastõendamisel võib kuni 50% ehk 60 ak tundi olla kogutud hindamisega seotud kovisioonis.

Kui kutse taastõendaja on osalenud kutseeksami perioodil toimunud **hindajate grupikovisioonis**, saab ta need tunnid lisada kovisiooni tundide üldarvestusse. Ühe hindajate grupikovisiooni maht on 3x60 minutit ehk 4 ak tundi. Hindajate grupikovisioonis osalemist tõendab kutsekomisjoni esimehe poolt väljastatud tõend, millel on kirjas kovisioonis osalenute nimed, toimumise aeg ja maht. Tõend tuleb saata terapeutide seltsi HORETES juhatusele.

**Kutseeksamil kaashindajatena** koostööd teinud terapeutide arutelu võib registreerida kovisioonina. Hindajad teatavad kovisioonist nii hindamiskomisjoni esimehele kui terapeutide seltsi HORETES esindajale, kes registreerib kovisioone.